Varicel·la sense vacuna | Revista\n: Varicel·la sense vacuna\nDes de fa un any, la vacunació de la varicel·la s'ha limitat en gairebé totes les autonomies, excepte a Navarra\nVoler i no poder. Les famílies volen vacunar els seus fills de varicel·la, però s’hi ha restringit l’accés des de fa un any. Una realitat que preocupa. I és que la varicel·la no és una malaltia intranscendent, sinó una infecció molt incòmoda, que en el 15% dels casos pot derivar en complicacions i en l’1% de les hospitalitzacions a l’aïllament de l’afectat.\nEl virus que causa la varicel·la es diu varicella-zòster. És una malaltia altament contagiosa: si un nen la contreu, el seu germà té un 80% de possibilitats de desenvolupar-la. És per aquest motiu que les mares embarassades amb un fill que té varicel·la estan en risc. És fàcil de diagnosticar per les característiques taquetes vermelles que apareixen en la pell. Si és lleu, dura només uns deu dies, però provoca molta picor i lesions cutànies per gratar-se. La complicació més freqüent és la infecció secundària per gratat i es tracta amb antibiòtics per via oral o amb cremes.\nAltres complicacions més greus són poc freqüents. A més, una vegada curat, el virus varicella-zòster pot romandre inactiu en certs nervis del cos i reactivar-se molts anys després provocant en adults l’herpes zòster, que produeix una erupció molt dolorosa amb butllofes en la pell.\nLa vacuna, ara limitada\nLa vacuna permet prevenir la malaltia i el seu contagi. En nens, té una efectivitat del 85% quan s’administra en una sola dosi, i del 100% en dues dosis. Però, tot i que és efectiva i segura, a Espanya s’hi ha restringit l’accés des de fa un any.\nFins a l’agost de 2013, es podia comprar a la farmàcia amb prescripció mèdica, però un mes després va començar a notar-se’n cert desproveïment. Al juny de 2014, el Ministeri de Sanitat, Serveis Socials i Igualtat i l’Agència Espanyola del Medicament i Productes Sanitaris van decidir que l’única vacuna de varicel.la que es venia en farmàcia (el seu nom comercial és Varivax) fos només d’ús hospitalari. A partir de llavors, la vacuna es restringeix només a nens de 12 anys que no hagin patit la varicel·la i a persones de risc de totes les edats.\nLes autoritats sanitàries espanyoles defensen que el seu ús hospitalari en pot garantir millor les cobertures i que arribin a les persones que de debò les necessiten. Aquesta decisió es recolza també en l’argument que mantenir la vacunació en edat infantil comportaria que la varicel·la es desplacés a la població adulta i a un augment dels casos de l’herpes zòster.\nEn canvi, els pediatres diuen que aquesta teoria es basa en una projecció matemàtica i que no s’ha tingut en compte la seva opinió professional. Ells defensen l’estratègia de vacunació sistemàtica i en edat infantil, és a dir, que s’inclogui la vacuna de la varicel·la en els calendaris vacunals amb una dosi als 12-15 mesos i una altra de record als 2-3 anys. Argumenten que en la preadolescència, als 12 anys, el 90% dels nens ja han passat la varicel.la.\nAvui, només Navarra, Ceuta i Melilla l’administren a tots els nens en el segon any de vida. En la resta de comunitats, aconseguir una vacuna és una autèntica odissea, ja que no es pot adquirir en farmàcies, ni en centres d’Atenció Primària ni tampoc en hospitals públics. L’AEPap assegura que en els privats sí que és possible.\nRepunta la varicel·la?\nDes del bloqueig de la vacuna en les farmàcies, l’últim informe epidemiològic de l’Institut de Salut Carlos III apunta que els casos de varicel·la han augmentat un 11,56%, gairebé 7.900 més en la setmana 19 d’aquest any 2014 (del 5 a l’11 de maig) respecte al mateix període de 2013. En canvi, en la setmana 18 de 2013 s’havia produït un descens de casos del 12,7% respecte a la de 2012. És a dir, la varicel·la ha experimentat un repunt de 2013 a 2014 i amb la nova estratègia de vacunació adoptada, els metges vaticinen que anirà a l’alça.\nPer contra, en països, com els EUA, Canadà, Austràlia, Alemanya, Grècia o Israel; i en la comunitat navarresa, que mantenen l’estratègia de vacunació sistemàtica en edat infantil, no s’ha constatat cap desplaçament dels casos de varicel·la a la població adulta. Tampoc no s’ha registrat un augment dels casos d’herpes zóster, s’han reduït els de varicel·la de forma dràstica, així com les hospitalitzacions i morts per aquesta causa.\nL’AEPap denúncia, a més, que ara s’aprecien molts casos de varicel·la entre progenitors i cuidadors dels nens, i que no hi ha un consens clar entre totes les comunitats sobre quins són els grups de risc que mereixen rebre la vacuna.\nFONT: Carlos Valdivia, vicepresident de l’Associació Espanyola de Pediatria d’Atenció Primària (AEPap) i www.saludyfamilia.es\nMolts intenten aconseguir les vacunes per altres vies. Aquestes són els advertiments referents a l’AEPap:\nEvitar aconseguir la vacuna de la varicel·la per Internet o correu postal, perquè no hi ha garantia que s’hagi mantingut la cadena de fred i està prohibit per la legislació espanyola.\nSi es compra la vacuna a l’estranger, cal fer-ho en farmàcies reconegudes, administrar-la en centres sanitaris i assegurar-ne el registre en la targeta de vacunacions.


Tens pensat presentar-te a l'examen CISA? Vols adquirir els coneixements necessaris per garantir la integritat de la informació de la teva empresa i la dels sistemes que la generen?\nT'acompanyem durant el procés de preparació a l'examen perquè el puguis afrontar amb confiança i seguretat.\nCurs per a enginyers en informàtica i telecomunicacions, titulats en econòmiques i empresarials, advocats, professionals de l'auditoria informàtica i financera, professionals de la seguretat informàtica i graduats universitaris en prevenció i seguretat integral.\n1. Procés d'auditoria de sistemes d'informació\n2. Govern i gestió TI\n3. Adquisició, desenvolupament i implementació de sistemes d'informació\n4. Operacions, manteniment i suport de sistemes d'informació\n5. Protecció dels actius d'informació\nA càrrec de consultors d'ISACA Barcelona Chapter.\nT’interessa Curs Oficial de Preparació a l'Examen CISA (online)? Escriu-nos i podrem atendre’t


La rajola catalana d'arts i oficis protagonitza la pròxima exposició del Museu Víctor Balaguer\nLa rajola catalana testimoni de la història i la vida popular catalana\nL'exposició El món des d'una rajola ! es podrà visitar del 4 de febrer al 12 d'abril\nEl dimecres 4 de febrer s'inaugura a la Biblioteca Museu Víctor Balaguer l'exposició El món des d'una rajola ! . Una mostra de caràcter itinerant, organitzada per l'oficina de Patrimoni Cultural de la Diputació de Barcelona, que té com a objectiu donar a conèixer els fons dels museus que formen part de la Xarxa de Museus Locals.\nEl món des d'una rajola ! se centra en la rajola catalana d'arts i oficis, com a important testimoni de la història i de la vida popular catalanes des de mitjans del segle XVII fins a finals del XIX. Els motius representats són molt diversos, i no necessàriament fan referència a un art o un ofici. L'exposició posa de manifest una varietat iconogràfica en la que s'hi representen moments de la vida quotidiana, la cultura popular, flors, fruites, vaixells, indrets concrets, animals domèstics, salvatges o mitològics.\nLes peces s'han agrupat en cinc àmbits temàtics acompanyats per un plafó explicatiu, mostrant el contingut amb material de suport i de manera didàctica i entenedora, i tenen com a procedència el Museu del Cau Ferrat de Sitges, el Museu Municipal Vicenç Ros i l'Enrajolada de Martorell, el Museu Can Tinturé d'Esplugues de Llobregat, el Museu d'Història de Sabadell, el Vinseum de Vilafranca del Penedès, i el Museu Víctor Balaguer de Vilanova i la Geltrú.\nCom ja ve sent habitual, des del Museu Víctor Balaguer s'han organitzat un seguit d'activitats complementàries al voltant de l'exposició. Per això s'han programat visites comentades pel públic general, visites comentada a l'exposició i a la col·lecció de rajoles del museu vilanoví, tallers per a grups escolars, així com activitats de caire familiar.\nEl món des d'una rajola ! es podrà visitar del 4 de febrer al 12 d'abril a la sala d'exposició temporal de la Biblioteca Museu Víctor Balaguer, en els horaris habituals d'obertura. De dimarts a dissabte, de 10 a 14 hores, i de 16 a 19 hores, excepte els dijous, de 18 a 21 hores, i els diumenges de 10 a 14 hores. Dilluns el museu és tancat.


"Mai no penses que puguis ser directiu, és un honor" - somVallès\nRaúl Campos, nou directiu del BM Granollers de l'àrea esportiva\nDivendres, 30 de setembre de 2016 | 11:30h\nDe la pista a la banqueta. I de la banqueta a la directiva. La trajectòria de Raúl Campos al BM Granollers està sent meteòrica amb la seva vinculació al club des de ja fa 15 anys. Primer, com a jugador durant 13 temporades del Fraikin –va ser-ne capità–; després, dues més com a coordinador de la secció femenina, que compaginava amb la Granollers Cup i les Carreres Duals, i ara com a nou membre de la directiva del club que presideix Josep Pujadas. “Vaig a la directiva a donar un cop de mà a l’àrea esportiva”, aclareix Campos.\nEl BM Granollers va fer oficial la nova faceta de Campos durant l’assemblea de socis de dilluns. “Tot va ser perquè tenia molta feina amb la coordinació del femení. En dues temporades s’ha fet molt per la secció. I aleshores m’ho van proposar”, admet el directiu i remarca: “mai no penses que puguis ser directiu. És un honor formar part d’aquesta directiva, que a poc a poc estan traient el vaixell a la superfície. És un orgull”.\nLa nova tasca de l’excapità del Palau s’enfocarà en els jugadors i jugadores del primer equip amb la seva “tutorització”, diu Campos, per ajudar-los en “les seves sortides acadèmiques o professionals. També ajudaré en la reinserció laboral dels jugadors”. En aquest sentit, continuarà la tasca realitzada ja fa uns anys amb el projecte de Carreres Duals i assessorant la nova coordinació de la secció femenina. “No es tracta de supervisar, és més assessorar i poder seguir ajudant”, remarca l’excoordinador. Tanmateix, dotarà a la directiva i a l’entitat de la seva experiència.\nRaúl Campos va començar la seva carrera esportiva professional en el BM Eresa València el 1996. Posteriorment va fitxar pel BM Valladolid i després pel FC Barcelona, on va assolir gran part dels seus èxits esportius amb una Copa d’Europa, una Supercopa d’Europa, una lliga Asobal, una Copa del Rei i dues Copes Asobal, entre altres. L’any 2001 va incorporar-se a la disciplina del conjunt del Palau d’Esports i va jugar 13 temporades fins al curs 2013-2014, on es va retirar als 35 anys i com a capità de l’equip.


03/2020 ~ Com gotes a l'oceà\nEduard Muntaner Perich 17.3.20 No comments Edit\nAvui, Dia de la Poesia Catalana a Internet, i en ple confinament, aprofito per compartir algunes pinzellades de la recerca que he fet dins del Fons Raimon Panikkar de la Biblioteca UdG. De tot això en farem una presentació dins les Lectures del Fons Panikkar, prevista inicialment a l'abril, però que per raons òbvies hem hagut de postposar.\nEl 2016 ja vaig fer una de les Lectures del Fons Panikkar: "Poètica del pensament. Octavio Paz llegit en clau panikkariana". Preparant aquella presentació, mentre consultava el fons, em vaig quedar amb ganes de fer un estudi més general de tota la poesia que Panikkar tenia a la seva biblioteca personal, no només per enumerar-la, sinó per buscar-hi subratllats, comentaris, anotacions, dedicatòries, etc.\nEls últims mesos m'hi he dedicat, localitzant un total de 412 volums de poesia (o sobre poesia), dels quals he fet més de 1000 fotografies.\nAvui comparteixo un parell de resultats, la resta ho deixem per quan faci la presentació.\nEl primer és aquest bonic núvol de paraules. L'he construït seleccionant les paraules més significatives de tots els versos i poemes que Panikkar tenia subratllats o marcats en els 412 volums consultats. Un treball molt laboriós, però que ens permet que ara, només amb una ullada, veiem què era el que Panikkar buscava en la poesia. La mida de la paraula indica la seva freqüència.\nFinalment, aquí teniu la llista dels poetes que apareixen més dins del fons. El valor entre parèntesis és el nombre de volums de poesia d'aquell autor (o volums sobre la poesia d'aquell autor). Aquesta és la llista de poetes moderns, dins del fons també n'hi ha molts de clàssics, com és obvi. Generalment s'entén per modern, des de Whitman i Baudelaire cap aquí. Jo he considerat des de William Blake fins al present.\nJoan Maragall (11)\nDavid Jou (7)\nDavid Maria Turoldo (7)\nBerthold Wulf (6)


Ja n’estem farts Ja n’estem farts – El Món\nJa n’estem farts\n"Som centenars, milers de ciutadans i ciutadanes, que ja n’estem farts. La sensació al carrer és que ens han enganyat"\nPep Fort 30/04/2021 6:41 pm\nJa han passat 75 dies des de les eleccions del 14-F i el més calent és a l’aigüera. El partits polítics, autoanomenats independentistes, estan immersos en la lluita pel repartiment de cadiretes, alts càrrecs, càrrecs de confiança, secretaries generals, etc. Han posat els interessos de partit, per davant dels de país, cosa previsible per altra banda. Fins i tot, no tenen vergonya de crear tres noves conselleries per tal de donar allò promès als que van anar a llistes.\nPer a ells, no es tracta de trobar com implementar el mandat de l’1-O i molt menys d’aprofitar el 52% dels vots independentistes i els 74 escons obtinguts. Els partits han demostrat que no hi ha unitat estratègica i molt menys confiança entre ells, una confiança malmesa des d’abans de l’octubre del 2017 i de difícil (per no dir impossible) solució. Tampoc no es tracta de gestionar les engrunes de la gestoria en la que s’ha convertit la Generalitat, la realitat és més dura i cruel.\nEl poble en general està desanimat, decaigut, ha perdut en gran mesura la confiança en els seus representants polítics. Per altra banda, tenim les entitats més representatives del país en standby i fent performances, uns passejant un autocar itinerant groc, altres fent campanyes per una amnistia que el govern de l’estat veí ja ha dit que ,ni per activa ni per passiva, concedirà. Uns esperen un gest del Gobierno de España en una taula de diàleg que mai s’ha posat en marxa, ni se l’espera; altres tenen l’excusa perfecta per no fer res (si no anem junts, no ho podem fer), i els de més enllà, desapareguts.\nSom centenars, milers de ciutadans i ciutadanes, que ja n’estem farts. La sensació al carrer és que ens han enganyat. La realitat és que mai ho hem tingut tan a prop i potser cal sacrificis més grans encara.\nEl món independentista hem comés moltes errades, la darrera anar a la cimera de Lledoners, a una presó, a negociar un pacte de Govern. Això els bascos ho tenien molt clar, quan un líder entrava a la presó, callava, i es treien del barret nous líders polítics amb capacitat real negociadora. Ha fet fortuna una cita que vaig inventar-me fa més de dos anys que diu: “Els soldats mai han de seguir les ordres d’un general capturat per l’enemic”. La vaig atribuir a Sun-Tzu, autor del llibre L’art de la guerra, però no és cert i reflecteix exactament el que penso.\nCal fer un reset anímic. Cal retornar a la gent la il·lusió que allò que vam votar (Voleu que Catalunya sigui un estat independent en forma de república?) és possible; sense enganys, parlant a la societat com si fos adulta, no com a nens, explicant com i per què ho hem de fer possible. Mai s’ha d’atacar per còlera i amb presses. És aconsellable prendre temps en la planificació i coordinació del pla, però potser ja anem tard, molt tard, massa tard.\nEspanya és un estat en descomposició, està podrit. És l’hora d’aprofitar la seva feblesa, de fer una confrontació valenta i decidida, que tingui la capacitat de reacció minvada. Hem de reactivar les moltes entitats, associacions, organitzacions i fer una estratègia comuna, unitària, amb lideratges compartits. Tenim un únic enemic, l’Estat del país veí i, el més important, un objectiu comú: la sobirania plena, la independència, la república…digueu-ne com vulgueu. N’estem farts!!! Ho fem?\nGonzalo 04/05/2021 3:28 pm\n"ha escribir". .anda.....vuelve al colegio...\nOctubrista 01/05/2021 1:23 pm\nNi estic desanimat, ni tinc la sensació de que, en general, m'hagin enganyat. Sí que penso, però, que alguns em volen enganyar: són els que posen en qüestió la validesa del referèndum del 1-O, o la legitimitat del President Puigdemont, parlen de taules de diàleg i de nous referèndums acordats amb l'estat colonial dins de dos anys. Diria que només enganyen els que tenen ganes de ser enganyats\nPep 01/05/2021 3:21 pm\nHartos de papas aliñá. También estoy yo harto de estos articulistas que hablan tanto y dicen tan poco. Amigo, lo bueno y breve dos veces bueno.\nEstrijol 01/05/2021 1:03 pm\nNo ens han adormit els polítics, sino la pandèmia. ERC i CUP pagaran cara la seva traició. Tant de bò anem a noves eleccions. JuntsXCat arrassaría.\nGonzalo 01/05/2021 12:52 pm\nPero de verdad os lo creisteis??????? Que ingenuos e infantiles sois..... jajajajajajajaja!!!!! Os la meten doblada una y otra vez, y lo peor es que parece que os gusta. Jajajajajajaja!!!!\nQué, Gonzalito? Hoy no hay futbol ni toros? 01/05/2021 1:53 pm\nPues ha escribir gilipolleces aquí... que previsible y españordo eres...\nJo també estic fart .... 01/05/2021 11:48 am\n.... del rotllo aquest del 52% quan els vots indepes no arriben al 51,5%. Aquesta no és la forma matemàtica d'arrodonir.\nxavi 01/05/2021 2:56 pm\nHas comptat tots el partits indeprndentistes? Els extraparlamentaris també els has de comptar, tambe els van votar\nHo he contat tot @Xavi 01/05/2021 4:42 pm\nAl Parlament només hi ha un 48% de vot indepe. La resta, fins a un 51 i escaig%, és extraparlamentari.\nVeterà antifranquista. 01/05/2021 9:48 am\nA mi no m'han pas enganyat. Ja en vaig sortir escaldat durant la "Transició". i en veient la moguda que es muntà a rel de la consulta d'Arenys de Munt, em vaig tornar a implicar; amb recel, aixó si. I no anava pas errat.\nNarcís 01/05/2021 9:39 am\nCom és possible no surti ningú explicant les marranades o persecució i extorsió que pateix el poble català, Catalunya, tot plegat, totes les misèries morals, materials i il.legals que fum aquest estat ? PD : seria un bon rosari de fets perquè tothom se n' adonés que mai per mai aquest estat pot ser estat nostre de res que sí delinqüència en sa màxima expressió ( són a les noticies, però de tant en tant fer-hi relació ) !\nVotant expectant 01/05/2021 9:24 am\nEls partits a que es referix l'articulista tenen el sufragi que els permet intentar aconseguir el millor govern. També tenen el temps que els dóna l'Estatut. Escriure per escriure és patètic.\nEl cit campejador 01/05/2021 9:14 am\nHaaahaaa haaaa , endavant. Més crispetes. Em moro de ganes de veure com aneu entrant al hotel Reja. I una cosa important: per vosaltres serà el Hotel Reja de veritat, no el dels vividors de Lledoners\nJo mateix. 01/05/2021 9:12 am\n**parlant a la societat com si fos adulta,** es la frase-clau de volta de tot. Quan tothom pensa igual es que ningu pensa res.\nClandestí 30/04/2021 10:04 pm\nHo fem? El que? Continuem fent el carallot i no ens afartem. La independència amb sort dintre de 30 anys. Som un poble de porugs i tietes.\nfat boy 30/04/2021 8:59 pm\nEl que ens cal son noves eleccions i un front comu de les forces independentistes extraparlamentaries.


Més de mil confrares participaran enguany a les processons de la Setmana Santa – Ajuntament d'Inca\nMés de mil confrares participaran enguany a les processons de la Setmana Santa\nL’Associació de Confraries i l’Ajuntament presenten el programa, tot destacant la força que agafen actes com el diumenge de Rams o el Davallament\nMés d’un milenar de confrares desfilaran enguany en les processons del Dijous i Divendres Sant. Així s’ha confirmat avui durant la presentació del programa d’actes de la Setmana Santa, en la qual ha participat el batle, Rafel Torres, acompanyant els membres de l’Associació de Confraries encapçalats pel seu president, José Fernàndez.\nEl programa d’enguany comença el dissabte 12 d’abril amb el pregó concert que se celebrarà a la parròquia de Santa Maria la Major a càrrec de mossèn Antoni Cañellas. La part musical correrà a càrrec de l’Orfeó l’Harpa d’Inca.\nEl dia següent arribarà el torn de la processó del diumenge de Rams, que els darrers anys ha agafat molta força gràcies a la participació de molts nins i joves. Aquest ha estat un dels actes que s’ha destacat per part de l’Associació de Confraries juntament amb el viacrucis que tendrà lloc el Dimarts Sant i que congrega més de 2.000 persones. Enguany l’acte serà predicat per mossèn Josep Adrover, canceller i secretari general del Bisbat de Mallorca.\nTot i que no s’ha posat oficialment al programa, el Dimecres Sant hi haurà l’entrada dels passos i la seva preparació a l’església de Santa Maria la Major, uns moments en els quals es congrega molta gent. Els passos de les confraries estaran exposats el Dijous Sant i el Divendres Sant al matí per a totes aquelles persones que els vulguin contemplar.\nPel que fa a les processons del Dijous i del Divendres Sant, no inclouen cap novetat destacada enguany més enllà de la gran implicació dels participants. El dijous la processó començarà a les 20 hores i el divendres, a les 20.30 hores, després de dur-se a terme el Davallament.\nEl diumenge de Pasqua finalitzaran els actes amb la processó de l’Encontre davant Santa Maria la Major.\nEl batle Torres, per la seva part, ha agraït públicament la feina de totes i cadascuna de les persones que amb la seva implicació fan possible la Setmana Santa d’Inca. A la vegada ha convidat a la participació, ja que aquesta setmana és un patrimoni cultural nostre que hem de preservar i potenciar. Torres ha recalcat la unió de totes les confraries i parròquies a l’hora de dissenyar el programa.


Instal·lacions per a Tràfic Específic – Puerto de Alicante\nInstal·lacions per a Tràfic Específic\nEs disposa d’un moll de 354 m de longitud amb uns calats màxims 10,50 metres i mínims de 9,50 metres, amb dues grues-pòrtics portacontenidors amb una capacitat de càrrega de 35 i 30 tones. El seu rendiment en condicions normals és de 30 moviments/hora i 25 moviments/hora, respectivament. La superfície en dipòsit és de 42.400 m2 i la de maniobra, de 15.000 m2. Hi ha dues parcel·les de 8.000 m2 per a la reparació, el manteniment i la llarga estada de contenidors, amb diverses instal·lacions de pintura, soldadura, rentat i reparació. Enllaç ferroviari i per carretera.\nDes de setembre de 2008, hi ha un moll de 350 m de longitud amb un calat de 14 metres i dues grues-pòrtics portacontenidors tipus Postpanamax. Superfície en dipòsit de 89.900 m2.\nTràfic Roll on + Roll off\nHi ha nou punts atracadors per a aquest tipus de tràfic, dos dels quals es troben en la confluència dels molls 12 i 14, amb una amplària de 20 metres i un calat de 8 metres. El tercer, en la confluència dels molls 10 i 12, també té 20 m d’amplària i un calat de 5 metres. El quart, en la confluència dels molls 7 i 9, té 14 m d’atracador i 8,5 m de calat. El cinquè, en l’angle dels molls 15 i 17, té 28 m d’atracador i 14,5 m de calat. El sisè i setè, al moll 15, tenen 16 metres d’atracador i un calat de 8 i 11 m. L’octau, al moll 13, té 16 metres d’atracador i 13 metres de calat. L’últim, en la confluència dels molls 21 i 23, té 23 metres d’amplària i 14 metres de calat.\nCiments per instal·lació especial\nVàries empreses de ciments han construït a terra, al moll 14, unes instal·lacions especials per a la càrrega de vaixells de ciments. Les instal·lacions consisteixen en compressors estacionaris amb motors elèctrics de més de 200 CV a una pressió de 2 kg/cm2 i un cabal aproximat de 51,65 m3/min, a més de filtres desmuntables per situar-los a la bodega del vaixell sense perjudicar el medi ambient.


Albert Bonet » Obama torna a jurar el càrrec\nSembla mentida però els Estats Units ha estat 24 hores sense president.\nVaig seguir la presa de possessió de Barack Obama en directe, i se’m va glaçar la sang quan vaig veure que s’equivocava. Primer, Obama trepitja John Roberts abans que li acabi de dictar la primera frase. I després es queda en silenci a mitja frase. “Se li ha oblidat la frase que li acaben de dictar!”. Això era el que vaig pensar, i dic mira, això el fa més humà.\nDoncs resulta que no. Va ser que li dictava el text, el jutge de la Cort Suprema, que es va equivocar en canviar de lloc la paraula “faithfully”. Així que resulta que Obama s’havia adonat de l’error i li donava a Roberts la oportunitat de solucionar-lo. Peerò finalment, després que li repetís de forma molt confusa la frase, l’encara senador Obama la va repetir amb l’ordre incorrecte.\nAixò ha portat a què els experts de la Casa Blanca aconsellessin el president a tornar a fer el jurament, sense càmeres i de forma correcta, per “assegurar-se”. Doncs sí, és una tonteria però aquest dimecres ho ha fet. Barack Obama ha tornat a jurar el càrrec de president dels Estats Units, per segona vegada. I els mitjans se n’estan fent ressò:\n“Està llest per prendre jurament?”, li pregunta Roberts.\n“Ho estic, i ho farem molt lentament”, li contesta Obama.\nAquest article ha estat publicat el Dijous 22 de gener del 2009 a les 2:26\ti parla sobre Actualitat, Política. Pots seguir els comentaris d'aquest escrit a través de subscripció RSS 2.0. També pots deixar un comentari o retroenllaçar aquesta entrada des del teu lloc web.\nHi ha 2 comentaris per “Obama torna a jurar el càrrec”\nMar Torrelles Giner diu:\nsou uns tontos


Agullana fou un important centre de la indústria del suro, sembla que fou la primera població on, pels volts del 1750, es començà a treballar el suro, i a principi del s. XX hi havia fins a 40 fàbriques dedicades a aquest sector.\nL’ermita romànica de Santa Eugènia d’Agullana és una església situada enmig d’una zona surera de gran bellesa. La població local li té una gran devoció. Des de la construcció ha sofert nombroses reconstruccions i reformes, la darrera de les quals data dels anys setanta, quan es va convertir la casa de l’ermita en casa de colònies. Segons la tradició, les exèquies de Santa Eugènia van quedar amagades en uns esbarzers on avui hi ha l’ermita, i es van perdre definitivament durant la Guerra Civil espanyola.\nL’església de Santa Maria d’Agullana, situada davant de la plaça Major del poble, és el monument més representatiu d‘Agullana. Construïda durant els segles XI-XII, té una sola nau molt solemne. Presenta un absis semicircular, una portalada amb cinc arcs de mig punt en degradació i un campanar de cadireta amb cinc campanes, destacable.\nEl conjunt megalític està format per dos dòlmens: el dolmen de la Barraca del Lladre i el de la Llosa de la Jaça d’en Torrent; i dos menhirs, la Pedra Dreta -anomenada també el Roc del Frare– i el menhir dels Palaus. Els dos dòlmens es troben als boscos de la Serra de Comunera, molt a prop de l’antic camí de carros que unia Agullana amb Capmany. Estan separats per molt poca distància i degueren servir de sepulcres col·lectius.\nCal destacar també, pel seu interès cultural, el Museu Necròpolis de Can Bech de Baix. És un museu arqueològic amb urnes funeràries del final de l’edat de bronze; i la sala adjacent que compta amb una\nExposició permanent L’EXILI CULTURAL CATALÀ DE 1939, on es fa evident la importància d’Agullana durant l’Exili de la Guerra Civil.\nEs pot visitar: D’ abril a setembre, dissabtes al matí de 10h- 13:30h, i tardes de 17h a 19h / Diumenges i festius. Matí: de 10.00h a 13.30h\nD’octubre a març, dissabtes al matí de 10h- 13:30h, i tardes de 16h a 18h / Diumenges i festius. Matí: de 10.00h a 13.30h\nAgost: de dimarts a dissabte – matí de 10.00h a 13.30h i tardes – de 17.00h a 19.00h / Diumenge: Matí de 10.00h a 13.30h Tarda:tancat /Dilluns: tancat\nTelèfon Museu: +34972535482 / Telèfon Ajuntament: +34972535206\nAgullana té també un important llegat modernista del que destaca el Cafè de la Concòrdia.\nMés informació del municipi: Agullana


AbsyntApart Rynek Breslau Polònia - Ofertes d'hotels amb els MILLORS DESCOMPTES EN LÍNIA\nul. Rynek 20/22, Wroclaw Centre, Breslau, Polònia, 53-110 - Veure al mapa\nMés informació sobre AbsyntApart Rynek\nSituat a Wroclaw Centre, AbsyntApart Rynek és el lloc perfecte per gaudir de Breslau i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Un ambient ben cuidat i la seva proximitat a Museu d'Art dels Habitants de la Ciutat, Complexe de l'Ajuntament, Rynek Market Square donen a aquest hotel un encant especial.\nA AbsyntApart Rynek, l'excelent servei i instal.lacions superiors faran de la vostra estada una experiència inoblidable. Mentres estan allotjats en aquestes meravelloses instal.lacions, els clients poden gaudir de Wi-Fi gratuït en totes les habitacions, recepció 24 hores, aparcament de cotxes, habitació familiar.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Sigui quin sigui el motiu del seu viatge, AbsyntApart Rynek és una selecció idònia per a la vostra estada a Breslau.


Apartamento Troia Setúbal Portugal - Ofertes d'hotels amb els MILLORS DESCOMPTES EN LÍNIA Fer un comentari al lloc web\nApartamento TroiaRua do Zimbro, Banda G, Casal da Ribeira, Setúbal, Portugal, 7570-789 - Veure al mapaExcepcional9,3Basada en2comentarisApartamento TroiaVeure més fotosVeure més fotosVeure totes les 26 fotos\nSituat a Setubal City Center, Apartamento Troia és el lloc perfecte per gaudir de Setúbal i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. El Apartamento Troia, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Les carecterístiques més important de l'hotel inclouen instal.lacions per a minusvàl.lids, habitació familiar, restaurant, bar. Totes les instal.lacions per als clients, ofereixen comoditats destinades a assegurar tot el comfort possible. L'hotel ofereix una excelent varietat d'instal.lacions d'oci, incloent camp de golf (a 3 km), jardí. Descobreixi una encantadora mescla de servei profesional i ampla gama de característiques a Apartamento Troia.


Nano Romia: Més kilòmetres que mai.\nMés kilòmetres que mai.\nAmb problemes amb la cinta del pulsòmetre, que no acaba de marcar bé del tot, intento seguir la rutina d'entrenaments de bici que em vaig marcar. A veure si puc arribar a fer la Mussara amb condicions suficients com per poder acabar sense demanar gaire clemència. Aquest fet, el d'haver d'anar a la Mussara Gran fondo, m'ha fet fer el major nombre de kilòmetres que mai havia fet amb dues setmanes de bici......... 516,5 en dues setmanes.\nTambé s'ha de dir que amb la bici de carretera se n'avança més de sumar. I ara que m'he recalculat el kilometratge de les classes de ciclo per a que em surti el que seria amb la flaca.... doncs encara més.\nDimarts 17 de febrer van sortir 2h i 21 minuts a 124 bpm de mitjana, 45,5 Kms i 1043 Kcal consumides.\nDimecres 18 vaig sortir a córrer molt suau una estones per veure si recordava com es feia. Res, 3,5 kms en 36'.\nDijous 19, 2h 32 minuts a 138 bpm de mitjana, 72 kms cremant 1656 Kcal.\nDivendres 20. Preveient que el fi de setmana seria en blanc vam anar amb el Sioux a fer una ruta planificada per JX. Flix, Bovera, Granadella i Seròs. 3h 41', 86 Kms, el desnivell va rascar els 1000 metres, i 2376 kcal.\nDilluns 23. Aprofitant la parada del cap de setmana, i per paliar una mica els excessos i la guanyada de pes de dissabte i diumenge, torno a rodar corrent. Aquest cop 54' per fer 8,7 Kms. Les sensacions són bones perquè porto un bon ritme per anar a 125 bpm.\nDimarts 24 3h 7' a 128 bpm, 86 Kms més i 1985 Kcal menys.\nDijous 26 2h 21' a 133 bpm, solament 77 kms amb les 1773 Kcal que vaig cremar.\nEl fi de setmana ja ha començat a ser com toca, amb sortida dissabte i diumenge.\nDissabte 28. 4 h 26', 110 kms a 132 bpm de mitjana. Les calories es van quedar a 2068 i el desnivell a 550 metres. Ja començo a fer algun demarratge per provar les cames i el descens de pes..... sembla que la cosa rutlla.\nDiumenge 1 de març. 1h 46' per soltar les cames. Solament havia d'anar fins a Mequinensa i tornar i al final encara he fet la pujada de Mequinensa a Faió. 40 Kms redons a 124 bpm de mitjana ( i això que la pujada m'ha fet treballar al 80% tot lo rato).\nDues setmanes de treball aeròbic intensiu, les mitjanes de pulsacions no s'hi adiuen però s'ha de tenir en compte l'escalfament i la tornada a la calma que les fan baixar significativament.\nSembla que les coses rutllen, les sensacions són bones i cada cop les pulsacions es mantenen més baixes amb esforços que em comencen a carregar les cames, a més el pes va seguint en descens i això optimitza els watts de treball......... De totes formes crec que encara no estic al nivell de l'any passat per aquestes dates, i el treball de natació i running se m'ha quedat molt endarrerit. No es pot estar a tot arreu.\nLa setmana vinent toca més aeròbic intensiu i la marxa d'Almatret.\n12 dies sense cap de setmana.\nXallenge David Duaigües 2015. Almatret.\n1ª Setmana dura


Diumenges d’animalades | unmicrorelataldia\nTag Archives: Diumenges d’animalades\nEtiquetat 351, Desembre, Diumenges d'animalades, Microrelats\ndes. 09 2012\nla mosca mosca\nTots els coneixements adquirits al cau durant anys i panys van caure en sac foradat en llegir l’estudi d’una important universitat nord-americana que assegurava que les mosques que volen per la llum poden continuar volant quan aquesta s’apaga.\nMicrorelat #344 – Diumenges d’animalades\nEtiquetat 344, Desembre, Diumenges d'animalades, Microrelats\nFart de buscar els tres peus al gat va decidir amputar-n’hi un al seu fent servir les alicates més grans que tenia al taller.\nMicrorelat #337 – Diumenges d’animalades\nEtiquetat 337, Desembre, Diumenges d'animalades, Microrelats\nUn exèrcit de coloms és a punt e fer-se amb el control de la Terra. Són molts i estan organitzats. Semblaven innocents quan els donàvem veces o els ensenyàvem a portar missatges amunt i avall, però avui la nostra percepció d’humans, canviarà.\nFa dies que els coloms de mag agafen posicions a punts estratègics sens que ningú no els vegi. Fa setmanes que els coloms missatges transmeten la nova a totes les comunitats colomaires del món. El dia escollit és avui: sona el primer tro. És #24J. Visca la revolució!\nMicrorelat #176 – Diumenges d’animalades\nEtiquetat 176, Diumenges d'animalades, Juny, Microrelats\nLa papallona convulsiona mentre li claven cada una de les agulles que li subjecten les ales a un suro de pocs centímetres de gruix. És el primer exemplar de laboratori de Papallona Reial i, està clar, tothom malda per exhibir-la i penjar-se la medalla.\nEl seu últim alè té el gust de la laca de cabell amb la que l’han acabada de fixar alhora que li garanteix una pàtina de brillantor molt atractiva per a les càmeres de televisió.\nMicrorelat #169 – Diumenges d’animalades\nEtiquetat 169, Diumenges d'animalades, Juny, Microrelats\nEn fred, la mosca mascle va pensar en el que hauria pogut passar si no s’hagués posat el condó per fer l’amor amb aquella preciosa lleona del Serengeti.\nMicrorelat #162 – Diumenges d’animalades\nEtiquetat 162, Diumenges d'animalades, Juny, Microrelats\njuny 03 2012\nQuan ja tenia la presa ben agafada, a la boa constrictor més gran de la Terra li va agafar rampa.\nAra, l’hipopòtam que se’n va lliurar s’ha fet famós explicant la seva experiència a a totes les trobades-tertúlia de la selva.\nMicrorelat #155 – Diumenges d’animalades\nEtiquetat 155, Diumenges d'animalades, Juny, Microrelats\ndiumenges de juny –> animalades\nJa sabeu que el diumenge és el dia en que els microrelat agafen un color concret. Aquest mes de juny he escollit els animals. De fet, he titulat la secció dominical com a “Diumenges d’animalades” perquè, més enllà que els animals siguin els protagonistes dels microrelats, val a dir que ho seran no només per ser-ho sinó perquè fan animalades. En unes hores arriba el primer microrelat animal. Espero que us agradin.\nEtiquetat Diumenges d'animalades, Especials, Informació, Juny


Pinso Royal Canin CCN mini digestive care - Animal Sapiens\nPinso Royal Canin CCN mini digestive care\nROYAL CANIN MINI DIGESTIVE CARE és un aliment complet per a gossos adults de races petites (d'1 a 10 kg).\nGossos propensos a sensibilitat digestiva.\nLes molèsties digestives són alguna cosa desagradable, fins i tot per al teu gos. Una dieta amb nutrients d'alta qualitat, específicament equilibrats per proporcionar benestar intestinal i facilitar una millor absorció dels nutrients, pot ser favorable per al sistema digestiu del teu gos.\nLa recepta increïblement saborosa de Digestive Care Mini de ROYAL CANIN és apta per a gossos de fins a 10 kg i ha estat específicament creada per a gossos amb tendència a patir molèsties digestives. Els gossos petits solen fer les deposicions més dures i tendeixen a patir restrenyiment. La fórmula Digestive Care Mini de ROYAL CANIN ho té en compte. La inclusió d'una barreja amb un equilibri ideal de fibra soluble i insoluble ajuda a limitar la fermentació i afavoreix el trànsit intestinal allà on és més necessari. Els prebiòtics que inclou afavoreixen la salut de la flora intestinal. Per Royal Canin, les proteïnes són molt importants. Només utilitzem proteïnes de la més alta qualitat i adaptem el tipus de proteïnes a les necessitats del teu gos.\nPer això, la recepta de Digestive Care Mini de ROYAL CANIN inclou proteïnes molt digestibles, també conegudes com LIP Anys d'experiència i de millores contínues garanteixen que sempre comptem amb els més nous coneixements sobre els millors mètodes de fabricació. La nostra tècnica de cocció intel·ligent garanteix que els nutrients d'aquesta recepta són més aptes per a la digestió. La seva alta digestibilitat es comprova mitjançant regulars i rigorosos controls de qualitat.\nEl nostre programa nutricional Digestive Care està disponible en dos formats: un cruixent croqueta i un deliciós paté en sobres.Ambos són nutritius, completes i es complementen entre ells a la perfecció. ¿Per què no provar el paté com un deliciós guarniment per l'aliment sec? Però no només ho diem nosaltres, els resultats de Digestive Care Mini de ROYAL CANIN mostren una millora de fins al 92% en la qualitat de la femta: la prova definitiva d'un sistema digestiu sa. Això vol dir que l'èxit de Digestive Care Mini de ROYAL CANIN està demostrat.\nMillora la qualitat de la femta una fórmula nutricional precisa i equilibrada que ajuda a mantenir una salut digestiva òptima. Conté proteïnes altament digestibles (LIP), una barreja de prebiòtics i fibres per afavorir l'equilibri de la flora intestinal i ajudar a millorar la qualitat de la femta.\nQuè més pots fer pel teu gos? Evita alimentar al teu gos amb aliments per a persones o amb premis amb un alt contingut en greix. Segueix les pautes d'alimentació recomanades, tractant d'establir i complir una rutina d'alimentació. Si tens alguna pregunta o dubte relacionat amb la salut del teu gos, contacta amb el teu veterinari.\nproteïnes d'au deshidratades, arròs, greixos animals, hidrolitzat de proteïnes animals, aïllat de proteïnes vegetals *, farina de blat, blat, ordi, gluten de blat de moro, polpa de remolatxa, llevats completes i parts de les mateixes, oli de peix , oli de soja, fibres vegetals, minerals, fructooligosacàrids, extracte de rosa de l'Índia (font de luteïna).\nAdditius nutricionals: Vitamina A: 30500 UI, Vitamina D3: 800 UI, E1 (Ferro): 37 mg, E2 (Iode): 3,7 mg, E4 (Coure): 11 mg, E5 (Manganès ): 48 mg, E6 (Zinc): 135 mg, E8 (Seleni): 0,08 mg - Additius tecnològics: clinoptilolita d'origen sedimentari: 10 g - Conservants - Antioxidants.\nProteïna bruta: 30,0% - Greix brut: 22,0% - Cendra bruta: 6,1% - Fibra bruta: 1,8%.\n1kg 22 g (1/8 got) 26 g (2/8 got) 29 g (2/8 got)\n3 kg 51 g (3/8 got) 59 g (4/8 got) 267 g (4/8 got)\n6 kg 86 g (6/8 got) 99 g (7/8 got) 113 g (1 got)\na 10 kg 125 g (1 got) 145 g (1 + 2/8 got) 165 g (1 + 3/8 got)\nPinso Royal Canin gos mini digestive care 1kg\nEAN: 3182550893947 Poques unitats en estoc Poques unitats en estoc Poques unitats en estoc Poques unitats en estoc\nPinso Royal Canin gos mini digestive care 3kg\nEAN: 3182550894012 Poques unitats en estoc Poques unitats en estoc Poques unitats en estoc Poques unitats en estoc\nPinso Royal Canin gos mini digestive care 8kg\nEAN: 3182550895057 Poques unitats en estoc Poques unitats en estoc Poques unitats en estoc Properament disponible


Arxiu de notícies de Urbanisme i infraestructures publicades en Benicarló en el mes de Decembre del 2018\nArxiu de noticies de Urbanisme i infraestructures en Benicarló - Decembre 2018\nLa Brigada d’Obres i Serveis realitza els últims treballs per enllestir el parc saludable de la plaça de la Constitució. A més d’aparells d’exercici i gimnàstica, la nova zona també comptarà amb espai de jocs, gronxadors per a xiquets i xiquetes i també gronxadors adaptats. ...\nL'alcaldessa de Benicarló, Xaro Miralles, i l'arquitecte benicarlando José Miguel Aicart, han presentat avui el projecte del jardí interior del Mucbe, una zona de 1.900 metres quadrats ubicats a la part posterior del Mucbe, que es convertirà en un nou espai cultural per a Benicarló. Un espai...\nEl passeig Manuel Azaña ha estrenat un nou parc de cal·listènia que amplia l’oferta d’espais públics i oberts per a la pràctica de diferents tipus d’activitats esportives a Benicarló. El pressupost total d'inversió del nou equipament ha estat de 12.000 euros. La Regidoria d'E...\nLa Regidoria de Medi Ambient ha ubicat en diferents punts de la ciutat dispensadors de bosses de plàstic i papereres per a arreplegar els excrements dels gossos. La iniciativa és fruit dels pressupostos participatius i contribuirà al manteniment dels espais públics. La regidora de Par...\nLa sessió plenària d’avui dijous resoldrà la condició d’agent urbanitzador del PAI Povet a l’empresa Urbanizadora Povet SL per incompliment en els terminis d’execució. L’Ajuntament assumirà la urbanització del sector per gestió directa. Més de 18 anys després que s’a...\nL'última sessió plenària de 2018 va aprovar la resolució de la condició d'agent urbanitzador de la Unitat d'Execució Sector 8A Collet per incompliment en els terminis d'execució. L'Ajuntament assumirà la urbanització del sector per gestió directa. Vuit anys després de l'adjudic...


Acaba un any 2019 de grans moments esportius i de grans vencedors. Competicions i tornejos del món del futbol, futbol americà, bàsquet, handbol, tennis o rugbi han destacat en un any ple d'esport. Però quins són els grans moments esportius del 2019?\n1. Mundial masculí d'handbol\nEl primer gran moment del 2019 va arribar al final del primer mes de l'any. Concretament va ser el 27 gener quan Dinamarca per fi va aconseguir el primer títol mundial masculí d'handbol després de tres finals perdudes. La selecció nòrdica es va imposar a la veïna Noruega per 22-31 a casa, a la pista Jyske Bank Boxen de Herning.\nEl 4 febrer, en el terreny del futbol americà, es va jugar un partit dins d'un dels esdeveniments més vistos de l'any. I els grans vencedors van ser els Patriots de Nova Anglaterra, que es van proclamar campions de la 53a edició de la Super Bowl en vèncer per 3-13 als Rams de Los Angeles. El quarterback Tom Brady també va fer història convertint-se en el jugador amb més anells (6).\n3. Final femenina de la Champions\nUnes setmanes abans, el 18 de maig, el Barça també havia fet història en l'edició femenina de la Champions, arribant a la final al Ferencváros Stadium de Budapest. Les blaugrana, però, van caure per 4-1 contra un superior Olympique de Lió, amb una exhibició de la millor futbolista del món: Ada Hegerberg.\n4. Final masculina de la Champions\nPerò si parlem de l'espectacle esportiu més esperat de l'any no ens podem deixar la final de la Champions. El campió masculí va ser el Liverpool, que el dia 1 de juny va aixecar la seva sisena orelluda després de derrotar el Tottenham a la final per 0-2. Una gesta esperada des de fa anys i que va arribar després de l'increïble remuntada contra el Barça a les semifinals.\n5. Final de l'NBA\nEn el món del bàsquet el gran dia de l'any va ser el 14 de juny. En aquella data un català, Marc Gasol, es va proclamar campió de l'NBA després que els Toronto Raptors s'imposessin en el sisè partit de la final (4-2) als Golden State Warriors. Aquest va suposar el primer títol de la història de l'equip canadenc ―el primer, també, d'un club d'aquest país— i el primer anell del mitjà dels Gasol.\n6. Mundial femení de futbol\nI després van arribar tres finals destacades el dia 7 de juliol. La primera d'elles va ser el Mundial femení de futbol quan la selecció dels Estats Units, liderades per Megan Rapinoe, es van imposar als Països Baixos per 2-0 i van revalidar el títol de campiones del món.\n7. Copa Amèrica\nTambé aquell dia el Brasil de Dani Alves, no de Neymar perquè estava lesionat, va tornar a ser rei de Sud-amèrica dotze anys després. La Canarinha es va imposar amb facilitat al Perú en un torneig menys brillant que altres vegades.\n8. Europeu femení de bàsquet\nFinalment aquell 7 de juliol també hi va haver títol per a Espanya. El combinat espanyol femení de bàsquet, amb sis catalanes a l'equip, van guanyar a Belgrad el seu quart títol ―segon consecutiu― de campiones d'Europa en derrotar a la final a la selecció de França per 86-66.\n9. Mundial masculí de bàsquet\nI per fi va arribar el tan esperat Mundial masculí de bàsquet. El 15 de setembre la selecció espanyola, amb cinc catalans a l'equip, van superar en la final a l'Argentina per 75-95, aixecant el segon títol mundialista de la seva història. A Pequín va triomfar Espanya i no els Estats Units, que van tornar a decebre.\n10. Mundial de rugbi\nEl dia 2 de novembre va ser el moment del rugbi i d'un Mundial que també passarà a la història. Sud-àfrica es va imposar a Anglaterra per 12-32 a la final disputada al Japó, el que va suposar el tercer títol mundialista dels Springboks.\n11. Copa Davis\nPerò la cosa no acaba aquí i la nova Copa Davis de tennis, liderada per Gerard Piqué, va ser un èxit absolut. Una setmana amb les millors seleccions a la Caja Mágica i el 24 de novembre el dia que l'Espanya de Rafa Nadal va assaborir la glòria després de guanyar el Canadà. Un fàcil 2-0 a la final i els espanyols van sumar la seva sisena Davis vuit anys després de l'última.\n12. Mundial femení d'handbol\nEn el Mundial femení d'handbol, aquest passat 15 de desembre, les Guerreras van caure contra els Països Baixos per un ajustat 30-29. Un resultat que va fer molt mal per a la selecció espanyola perquè hauria estat el primer títol mundial, però un penal polèmic a 6 segons per acabar va decantar la final.\nUn any d'èxits en el qual destaquem alguns dels grans esdeveniments. Però també cal recordar que hi ha hagut grans noms propis com Leo Messi, Marc Márquez o Lewis Hamilton, entre d'altres.\nBarça Puyol revela una divertida anècdota sobre els hàbits nocturns de Piqué El Nacional\nInvestidura Les seleccions basques podrien competir de manera oficial per l'acord PSOE-PNB Pau Cusí


La venda de petards s'equipara a la del 2021 malgrat l'alerta de perill d'incendi\nLa despesa mitjana dels clients se situa sobre els 50 euros tot i l'increment de preus\nLa prestatgeria de petards d'un establiment d'Andorra la Vella. M. P.\nAndorra la VellaPoques hores abans de la Nit de Sant Joan, són moltes les persones que aprofiten els últims moments per adquirir un dels elements més característics d'aquesta festa: els petards. Enguany, els focs d'artifici estan en entredit tenint en compte els incendis que s'estan produint en territoris propers i l'alerta de perill de nivell 1 sobre 3 que es manté a Andorra. Tot i això, establiments que es dediquen a la comercialització d'aquests productes asseguren que fins al moment les vendes es mantenen en nivells similars a l'any passat, i fins i tot els superen.\nA Andorra la Vella, les treballadores d'un dels locals que es dediquen a oferir aquesta tipologia de productes asseguren que la gent té ganes de festa, especialment després de superar el període de pandèmia. Els clients, això sí, són conscients de la situació climatològica actual i alerten els seus fills que si no plou no els deixaran tirar els petards. "La gent està vigilant amb la climatologia i és conscient dels problemes que es poden ocasionar", afirmen.\nLa tradició que també es manté aquest any és la d'anar a comprar la pirotècnia a darrera hora, tot i que en aquest local de la capital, per exemple, s'ofereixen 'packs' promocionals els primers dies d'obertura amb l'objectiu, precisament, d'evitar que es formin cues en l'últim moment que, per altra banda, "són inevitables".\nAra com ara els petards més venuts són les bombetes per als nens petits, tot i que els coets també estan tenint l'èxit que els caracteritza. De fet, hi ha persones que compren productes suficients per a muntar-se la seva pròpia revetlla a casa. De mitjana, els clients s'estan gastant un import proper als 50 euros, malgrat que s'estan enduent menys petards que en anys anteriors. I és que, com en la resta de productes, els preus dels petards també s'han vist incrementats aquest 2022. "El proveïdor apuja els preus i després és una reacció en cadena", afirmen.\npetards Sant Joan Revetlla de Sant Joan incendis


El Centre Interactiu del peix compleix 5 anys | Notícies | Mercabarna\nEl Centre Interactiu del peix compleix 5 anys\nEl juny de 2010 obria les portes el CIP, un innovador espai museogràfic sobre els productes pesquers impulsat pel Gremi de Majoristes del Mercat Central del Peix (GMP) amb la col·laboració de Mercabarna.\nCinc anys després de la seva posada en marxa, el Centre Interactiu del Peix és ja un espai de referència per a tots aquells que volen apropar-se al món dels productes del mar, conèixer les seves característiques, quin trajecte fan des del mar o les piscifactories fins que arriben a les taules de les cases i els restaurants o quins són els seus beneficis per a la salut.\nEn aquest temps, més de 30.000 persones han passat per aquesta instal·lació divulgativa, que compta amb el suport d’administracions públiques com la Unió Europea, el Ministerio de Agricultura, Alimentación y Medio Ambiente del Govern Central, diferents departaments de la Generalitat de Catalunya, la Diputació de Barcelona i l’Institut Municipal de Mercats, així com amb el de nombroses empreses privades.\nEls visitants principals: els escolars\nEl gruix de visitants del CIP són els nens i nenes de 8 a 11 anys que participen cada dia en la campanya “Creix amb el Peix”.\nAquesta iniciativa educativa té com a objectiu que els més petits i, de retruc, les seves famílies coneguin el món del peix i, sobretot, els beneficis d’incloure en la dieta els productes del mar. A banda de veure el Centre Interactiu del Peix, l’activitat inclou una visita dels escolars a una empresa de manipulació de peix o viver de marisc i un dinar a base de peix i fruita.\nEn aquests cinc anys, “Creix amb el Peix” s’ha anat consolidant entre les escoles i actualment aconsegueix quasi el màxim (9,6 respecte a 10) en el grau de satisfacció dels visitants. A més, segons revelen les enquestes que es fan a les famílies dels alumnes que participen a la campanya, el pas per “Creix amb el peix” fa que els nens coneguin millor el peix i en consumeixin més varietat i amb major freqüència.\nA banda dels escolars, el CIP rep cada any la visita d’altres col·lectius com per exemple estudiants de batxillerat i universitaris, col·lectius amb dificultats o professionals del sector dels productes del mar.


Rècord d’afiliats a la seguretat social a Barcelona\nTreballadors en oficines del [email protected] del Poblenou de Barcelona / Vicente Zambrano González\nA l'abril es registren 1.164.964 persones cotitzant, la millor dada en 19 anys i un 5,8% més que fa 12 mesos\nL’afiliació a la seguretat social a Barcelona assoleix el rècord absolut en els últims 19 anys. L’abril ha acabat amb 1.164.964 persones cotitzant, la millor dada en gairebé dues dècades. Per darrere d’aquest registre hi ha el valor de novembre de 2021 (1.150.992), fa cinc mesos.\nEls afiliats creixen un 5,8% respecte del mateix mes de l’any 2021, ara fa 12 mesos. Són dades més bones que les del febrer de 2020 (1.143.336), tot just pocs dies abans que el govern espanyol declarés l’estat d’alarma per culpa de l’esclat de la pandèmia de la covid-19, el 14 de març de fa dos anys. Respecte del gener, febrer i març de 2022, també hi ha més persones residents a la capital catalana que cotitzen. De fet, al primer mes de l’any n’eren 1.138.629, 12.363 menys que ara. Des de desembre de 2021 es manté aquesta ratxa a l’alça.\nPer primer cop en 19 anys també, els afiliats a la seguretat social en règim general, els assalariats, superen el milió a Barcelona. Al novembre ja el van fregar, quan van ser-ne 996.846. De nou, són xifres millors que abans de la crisi del coronavirus i també de l'esclat de la bombolla immobiliària, que va desencadenar una greu crisi a partir de 2008 i que es va allargar més de 10 anys.\nPer categories, els autònoms són 125.908 aquest abril. De nou, és el valor més elevat des de 2003, tot i que tan sols ha crescut un 0,8% al llarg de l'últim any -l'abril de 2021 n'hi havia 124.908-. Els treballadors acollits al sistema especial del sector de la llar 25.876, els de l'àmbit marítim 2.144 i aquells que treballen a la indústria agrària 193.\nBarcelona ha fet història després d'aconseguir que la meitat de contractes de feina d'abril siguin indefinits. Una situació mai vista els últims 20 anys. Al quart mes de l’any 2022, el darrer amb xifres, s’han firmat 70.079 contractes, dels quals 36.835 han estat temporals i 33.244 indefinits, segons les xifres del departament d’Empresa i Treball de la Generalitat i que recull el departament d’Estadística de l’Ajuntament de la capital catalana. Això suposa un augment del 200% en un any en la contractació sense durada determinada.\nEncara que el percentatge de contractació indefinida es dispari, en total s’han signat 21.120 menys que el març, fet que suposa un descens del 23%. De totes maneres, si comparem l’abril d’enguany amb el del 2021, l’augment és del 24,5%. Sigui com sigui, suposa una xifra anterior l’abril del 2019, abans de la covid-19. Aleshores es van signar 95.835 contractes -81.971 temporals i 13.864 indefinits-, un 26,9% més que ara.\nLa inflació, el perill\nQue la contractació sigui indefinida no ho és tot, perquè les condicions del contracte poden variar molt, començant pels salaris, les jornades de feina, els plusos i els convenis interns de la companyia o del sector en el qual es desenvolupa la feina. A més, cal tenir present que la inflació està desbocada i que això suposa una progressiva pèrdua del poder adquisitiu de la societat, ja que mentre la cistella de la compra s'encareix -també ho fa la gasolina, l'habitatge, els subministraments bàsics, etc.-, els sous no augmenten al mateix ritme. Ni de lluny. L'índex de preus del consum (IPC), l'eina que mesura l'evolució dels preus, indica que l'abril de 2022 tot s'ha encarit, de mitjana, un 7,6% respecte del mateix mes de l'any passat. El que més ha pujat ha estat el cost de l'habitatge, de l'aigua, l'electricitat, el gas i altres combustibles (15,3%), mentre que els aliments i les begudes no alcohòliques un 8,8%.\nContractació Contractes indefinits inflació IPC PIB Seguretat Social


14.01.2015 . Número 7\nIl·lusions i esperances #Cornnella9N\nIl·lusió. Aquest seria el sentiment que més recordo del passat 9N.\nTolerar, no és democràcia\nLlegint el seu bloc del passat 10 de Novembre, no deixa de sorprendrem la manca de autocrítica i coherència de les seves paraules. Ara, vol mostrar una actitud tolerant envers els ciutadans i ciutadanes que van voler decidir, però va prohibir el debat dintre de la institució democràtica del nostre ajuntament i ha mantingut una actitud de inacció.\nPotenciar realment la bicicleta al nostre país\nL'ús de la bicicleta cada vegada creix més i no sempre al mateix temps que les infraestructures que necessita. Per això, les associacions de defensa de la bicicleta entenem el malestar de ciutadans que troben ciclistes en voreres estretes, espai dels vianants. Però sovint, amb bicicleta, no tens més remei que circular per allí perquè no hi ha alternativa segura. Per tant, demanem solucions a tots els ajuntaments i al govern.\nNou accés viari sud de Cornellà al Port de Barcelona\nD’aquí a poc està previst començar les obres dels nous accessos viaris al sud del Port de Barcelona. El passat mes de gener el Ministeri de Foment ja va adjudicar les obres amb un pressupost estimat de 200 millons d’euros.


ARA MATEIX: emocions, que no és poc...\nemocions, que no és poc...\nEstic molt, però que molt cansada, però no me'n sento. Fa tres dies que no dino, i el meu primer àpat és cap allà a les set quan arribo a casa. Som a final d'un cicle de dos cursos que he tingut aquest grup d'infants, i com sempre, fem entrevistes personals família per família, la qual cosa vol dir començar a 2/4 de dues, i cada mitja hora, una entrevista.\nMultipliqueu per 26, i així entendreu que, entre 7 i 8 famílies van passant aquesta setmana.\nAra gairebé hem acabat, en falten poquets, alguns no podien combinar horaris, però falta menys.\nI emocions? Doncs sí. El millor regal que et pot fer ningú després de parlar i despullar el seu fill, aconsellar i sentir que has fet tot el que has sabut i ells ho saben, són les fortes abraçades, les llàgrimes i els dir-nos que, mentre pugui, sempre em trobaran quan em necessitin... i que ells et diguin el mateix!\nM'agrada ser mestra. M'agrada i em fa feliç. No m'importaria seguir treballant amb ells un mes més. M'agrada la meva feina. Repeteixo, em fa feliç.\nescrit per zel a les 21:29\nsi la feina ens fa feliços sempre ens cansa menys,\nEls que fa quatre anys criticaven Ernest Maragall perquè no era del gremi, ara estan satisfets amb l' Irene Rigau?\nI TANT jOAN, CANSA POC, perquè és a gust!\nJosep, no puc veure la consellera ni en pintura, que em donin 15 Maragalls abans que aquesta "trepa"!\nQué bé!! Gent com tu fan falta a les escoles i a totes les feines! Quan un treballa agust ho transmet a les persones, i això és el més important!\nAra.... a carregar les piles pel curs vinent!\nSempre he pensat que per treballar\namb persones ha de ser vocacional, sinó millor fer un altre treball.\nLa medicina, la sanitat,\nl'ensenyament...han de ser d´una pasta molt especial, perquè tracten amb sers vius, no amb màquines o materials.\nEnhorabona Zel, per ser com ets!\nÉs final de curs i és normal que estiguis cansada.\nPerò guapa... cuida el teu cos i dina, si no acabaràs molt més esgotada.\naisss mestra, que m'has fet plorar!...que em passen el anys, jo vull ser com tu, malgrat tot (i tot és molt i molt lleig) no perdre mai les ganes!!\nUn bes molt fort i gràcies!\nCrec que ets una MESTRA, amb majúscules, i això ho diu tot.\njo he tancat avui l'aula d'acollida després de 8 anys. Porto un dia que ni t'imagines acomiadant-me de les meues criatures... No entenen perquè l'any que ve no tindran profe ni aula. Jo tampoc. Quin dia, xiqueta, quin dia... La senyora Rigau ens està ben enfonsant a tots.\nANNA PERAFERRER FRIGOLA ha dit...\nSóc la mare d´un dels nens de la Roser. Jo ja faig anys, quan feia primer de EGB, també vaig ser una mica la seva nena (la Roser era la tutora de l´altra classe), i puc dir que de mestres com la Roser n´hi ha poques. Gracies Roser per ensenyar-los a apendre!!! Sé que no us posen les coses facils però tot i aixi tu ho dones tot pels teus nens, perqué sempre seràn teus. Sé que avui has plorat i tenien la consigna de fer-te riure ,a mi també em cauen les llagrimes, i al “nostre” nen, tot i que es vol fer el fort, també.\nMoltes gracies per tot Roser.\nAnna, ara si que m'has fet plorar! Com que es pot dir tot sempre que sigui veritat, tampoc hi ha gaires persones que sentin la vida i el fet de ser mare com tu. Com vols que no ens emocionem? Un super petó!\nde juny 23, 2012


Inauguració de l'exposició de fotografia de Diana Sanus\n• L'artista alcoiana Diana Sanus ha inaugurat una exposició de fotografia urbana: 'Alcoi: la vida a través de la meua càmera'. • "Realitzar una sèrie de fotos de carrer en la ciutat en la qual has nascut i crescut, acaba sorprenent-te".\nTags: Alcoi, Fotografia, UNESCO\nL’artista alcoiana Diana Sanus ha inaugurat una exposició de fotografia urbana: ‘Alcoi: la vida a través de la meua càmera’. Aquesta consta d’una sèrie de fotografies que ofereixen una imatge costumista dels carrers d’Alcoi i la seua vida quotidiana.\nTal com afirma Diana, “realitzar una sèrie de fotos de carrer en la ciutat en la qual has nascut i crescut, acaba sorprenent-te. Creus que coneixes els carrers, les places, els arbres, les fonts… inclús les persones. Gens més lluny de la realitat“.\nL’exposició, que compta amb la col·laboració de l’associació cultural Art Nostre, estarà oberta al públic fins al 23 de febrer, de dilluns a divendres de 19 a 21 hores al Club d’Amics de la Unesco d’Alcoi, que ha celebrat el seu 50 aniversari.


Per un Nadal STEM | Fulls d'Enginyeria\nPer Elisenda Rosanas, 18 desembre, 2020\nRegals no sexistes, obsequis amb perspectiva de gènere i propostes STEM són tres conceptes que comencen a anar més lligats. Tot i que en alguns establiments la pregunta de si un joc és per a nens o per a nenes encara és habitual, cada vegada hi ha més consciència que l'educació dels infants també passa per la igualtat en el joc. I les propostes STEM, a més d'aconseguir-ho, poden ajudar a despertar vocacions tècniques i científiques tant en nens com en nenes.\nCom que el debat és sobre la taula, les propostes són moltes i costa decidir-se. La Mar Vives, que regenta una botiga Eureka Kids ens ha ajudat a triar les que poden ajudar-nos a complir les nostres famílies. Així, per exemple, pels petits a partir de tres anys, aposta per les figures imantades que permeten construir en volum i que, si com diu la Mar, si s'hi afegeix una taula de llum a la base, es transforma en molt més sensorial. A més, és una joguina versàtil que permet, amb noves peces, acompanyar el creixement de l'infant que necessita cada any, més reptes.\nPels infants que ja fan Primària, la Mar ens proposa 'La química de l'aigua', una joguina per conèixer les possibilitats científiques d'aquest element bàsic a partir de com a mínim divuit experiments. I pels més grans, podem recórrer a la robòtica de Robot Artie 3000, un aparell que reprodueix les idees dels nens i nenes, ja més grans de 7 anys, que han plasmat en dibuixos i dissenys. Així, poden començar a aprendre programació bàsica, geometria i matemàtiques!\nMoltes d'altres botigues també tenen un bon assortit de joguines STEM. A Artijoc, per exemple, s'hi pot trobar un dels icones de la robòtica educativa, la Bee bot, per als més grans (i si volem ser més esplèndids!) o jocs de codificar per als més petits, com aquest Let's go code. A Jugar i jugar, tenen un gran banc de mecànica que pot acompanyar els nens i nenes durant molts anys, o tot tipus de jocs i sets de ciència com ara la construcció d'un braç robòtic, indicat per a majors de set anys.\nTallers, també un bon regal\nSi no volem omplir la casa de nous 'gadgets' una bona opció, per als nens i nenes més grans, són els tallers STEM. Enginy-era n'ha organitzat en format virtual durant totes les festes i en diferents temàtiques per a infants de 1r a 6è de Primària. Segons ha explicat la codirectora i fundadora de l'entitat, Sílvia Planella, són una bona opció per aquests dies de vacances escolars en què els pares poden haver de treballar, des de casa, mentre els nens segueixen una activitat ''lúdica-educativa''. Això sí, alguns comencen la setmana vinent, i per tant, haurien de ser uns Reis o un tió una mica anticipats.\nReferents en paper\nSovint, es justifica la manca d'interès en els estudis més tècnics per part de les nenes per la manca de referents. De fet, un estudi de la Universitat de València, xifrava en tan sols un 7% la presència de dones als llibres de text, que no recullen doncs, les aportacions de les dones ni en l'àmbit cultural ni tampoc el científic. Per això, algunes editorials s'han posat les piles i han començat a apostar per visibilitzar el talent femení.\nDes de la Llibreria Petita Ona, la Meritxell ens ha donat algunes idees per introduir figures de dones a casa a través dels llibres, com per exemple 'Dones de ciència. 50 pioneres valentes que van canviar el món', de Rachel Ignotofosky, (Estrella Polar, 2018) que recull la contribució de 50 dones del camp de la ciència, des del món antic fins l'actualitat com poden ser Marie Curie o Jane Goodall. A més, també inclou infografies sobre temes rellevants en camps relatius a la ciència i un glossari científic il·lustrat. Està indicat per nens i nenes més grans de 9 anys, però de ben segur que tenir-lo a casa ja inspira més d'un menut.\nPer a un públic més petit, ens proposen 'Rosa Pionera, enginyera', d'Andrea Beaty i David Roberts (Bescoa, 2018). És el tercer llibre d'una col·lecció dedicada a les vocacions STEM amb temes relacionats amb les matemàtiques, la ciència, al tecnologia i, com no podia ser d'altra manera, les enginyeries. A aquest volum, l'han precedit els títols 'Ada Magnífica, científica' i Pere Perfecte, arquitecte', dels mateixos autors i en una mateixa línia.\nA partir dels set anys, Larousse té al mercat obres com 'Superestructures' (Larousse, 2018) perquè els petits lectors i lectores puguin explorar la història i la ciència que hi ha darrere d'estructures com la torre Eiffel de París, l'Empire State Building de Nova York o el pont Golden Gate de San Francisco. Inclou, a més material per construir-les en paper.\nPerò si en comptes de buscar figures concretes el que es vol és animar als infants a qüestionar-se les coses i descobrir la ciència, les opcions tampoc no s'acaben. La mateixa llibreria ens proposa la col·lecció de 'Els supertafaners', una iniciativa que signen diversos autors i que per exemple, té títols com 'La ciència del dia a dia'. Així, pares i mares tindran una bona eina per poder donar resposta als més petits quan comencen l'etapa dels tradicionals ''i per què?''.


Desmantellen 17 basars a Lloret que produïen i venien articles falsificats - El Gerió Digital\nEls productes estaven valorats en més de 600.000 euros\nDilluns, 22 de juliol de 2019 09:30h\nGran part del material estava en blanc, sense marca encara, però es van localitzar els elements metàlics i els adhesius falsificats preparats per ser afegits als productes. Eren els responsables dels basars els que col·locaven la marca en l'últim moment just en el moment de la venda. En aquesta operació també va col·laborar la Guàrdia Urbana del municipi.\nLa investigació va començar l'estiu passat, quan els agents van detectar un increment significatiu de material falsificat que s'estava venent en aquesta zona. Després de desmantellar diversos magatzems i tallers i intervenir milers d'articles, la Policia Nacional va localitzar nous centres de producció i punts de venda que estarien abastint basars annexes.\nLes marques i les associacions de comerciants de la zona també van traslladar als agents la seva preocupació per aquest problema.\nEls detinguts tenien una petita mostra de producte fals exposat al públic i una gran quantitat de material que encara no tenia cap marca, però també es van trobar els elements metàl·lics i adhesius que després es col·locaven en els productes en l'últim moment. Els responsables dels basars es convertien en els fabricants del producte falsificat, per tant.\nDels 15 detinguts, 15 eren de l'Índia i un de nacionalitat marroquina.


Vila-real celebra l'edició més 'històrica' de la Fira Motor-2 amb 15 expositors i 230 vehicles del 5 al 7 d'abril - Ajuntament de Vila-real\nVila-real celebra l'edició més 'històrica' de la Fira Motor-2 amb 15 expositors i 230 vehicles del 5 al 7 d'abril\nLa Regidoria d'Economia de Vila-real celebra del 5 al 7 d'abril una nova edició de la Fira del Vehicle d'Ocasió Motor-2. Amb 19 anys d'història, l'esdeveniment continua creixent i consolidant-se, tant que des de l'organització es plantegen expandir els límits de la trobada o, fins i tot, canviar d'ubicació.\nAquesta edició, la més "històrica", segons el regidor de l'àrea, Xavier Ochando, reunirà a la plaça del Llaurador 15 expositors -enfront dels 13 de l'any passat- i 230 vehicles, la xifra més alta fins al moment. "Més espai ocupat per més vehicles i més concessionaris, tant de Vila-real com d'altres municipis, són les principals dades d'una fira veterana que cada any inclou alguna novetat", indica. Així, des de l'any passat, i a causa del constant creixement, la fira torna a comptar amb tres dies, en lloc de dos, i prepararà el muntatge el dia d'abans (dijous 4) per a poder oferir un horari més complet: de 10.30 a 13.30 i de 16.00 a 20.00 hores els tres dies.\n"Aquestes dades no fan més que reafirmar la bona salut d'un sector que ha sabut reinventar-se després de la crisi i que compta també amb vehicles més ecològics, així com models híbrids, elèctrics i de tota mena", assegura Ochando. L'edil recorda que fa tan sols cinc anys, Motor-2 comptava amb huit expositors i 120 vehicles. "Ara en són el doble, fet que demostra que l'esdeveniment compta amb una dilatada trajectòria en l'àmbit provincial i es converteix en un gran aparador del sector", assenyala.\nDurant els tres dies de fira, qui s'acoste a Motor-2 podrà veure, comparar, informar-se i decidir la millor opció de compra de vehicles seminuous, de quilòmetre zero, amb avantatges, en perfecte estat, revisats i amb la garantia dels establiments participants. "L'objectiu de la Regidoria d'Economia és doble: lluitar contra l'atur i generar oportunitats a través de la promoció de l'economia local, i aquest segon objectiu és just el que aconseguim amb aquesta fira, que ja és un referent", conclou.\nEls expositors són Alowagen, Aubasa, Automóviles Grao CB, Europa Ocasión 2011 SL, Vedat Castellón SA, Garage Castellón SL, Invenio Automotive SL, Leonauto SA, Marzá Import SA, Peset Vidal SL, Renault Retail Group Levante SA, Salón Auto Vila-real SL, Mogdealer SL, Drive&Dream SZM SLU i Tecno Vila-real SA. La inauguració serà el divendres, 5 d'abril, a les 12.30 hores.


Les superfícies reglades són aquelles formades per una família infinita de rectes que depenen d’un paràmetre. Cadascuna d’aquestes rectes s’anomena generatriu de la superfície i es desplaça sobre una o diverses corbes anomenades directrius. En funció de les característiques i condicions de cadascuna d’elles reben diversos noms: conoides, helicoides, paraboloides hiperbòlics, hiperboloides de revolució,…\nL’ús de formes geomètriques a base d’aquestes superfícies ha estat habitual al llarg de la història de l’Arquitectura i arquitectes destacats del s. XX com Le Corbusier, Félix Candela, Frank Gehry, Norman Foster o Santiago Calatrava les han fetes servir abastament en els seus projectes. Segurament qui va experimentar més amb elles, per això, va ser Antoni Gaudí perquè en va fer un ús més intensiu i variat i va introduir-les pràcticament en totes les seves obres.\nDes d’ El globus vermell es convida al públic a desenvolupar superfícies de curvatura simple i guerxes —reglades no desenvolupables— amb estructures cúbiques de bambú i fusta com a base per a lligar fils d’un extrem a un altre per a la configuració de les superfícies reglades. El taller pretén descobrir les superfícies reglades de forma lúdica i ensenyar com crear-les de manera senzilla, estimular la imaginació tridimensional dels seus participants i també promoure el treball col·lectiu i en l’espai públic com a espai d’aprenentatge.\nfotos (Festival NanoArts CaixaForum Lleida, Tarragona i Girona, 2017)\nfotos (Centre Art Lo Pati, Amposta, 02.12.2017)


Notícies - Monedero (Podem): 'Una part de la gent està cansada de l'independentisme'\nPodem Sant Cugat convoca una assemblea amb Juan Carlos Monedero (23/set/14)\nel 23/set/14 Mikel Vilalta Sons de la ràdio PDF\nEl professor de Ciències Polítiques i un dels impulsors de Podem, Juan Carlos Monedero, considera que hi ha una part de la societat cansada de l'independentisme, i confia que el seu partit pugui satisfer els anhels d'aquells ciutadans que 'volen anar més enllà del discurs nacional'. El politòleg ha visitat aquest dimarts la Casa de Cultura per participar a la 2a assemblea del Cercle Podem Sant Cugat, un acte on han assistit prop de 190 persones. Monedero ha descartat que la formació es presenti sola a les eleccions municipals perquè no pot garantir que totes les candidatures preservin l'esperit original del partit, tot i que no ha tancat la porta a donar suport a altres forces com Guanyem.\n'Per resoldre la qüestió del vot dels catalans cal obrir una nova dimensió política i a nosaltres ens sembla que podria ser un procés constituent.'\n'És molt difícil presentar candidatures a milers de municipis quan la nostra força té poc temps de vida. No volem pactar llistes de manera clientelar, com fan els partits tradicionals.'\n'Tampoc no podem garantir que totes les candidatures preservin els valors originals de Podem. No té sentit que una formació que ho vol canviar tot no pugui garantir que els candidats defensaran els interessos dels ciutadans.'\n'No descartem presentar-nos amb altres partits. Si un penques es vol aprofitar del nostre moviment, li serà més difícil si ha de pactar amb altres formacions.'\n'Les candidatures on ens sumaríem no haurien de pactar amb partits com el PP ni tampoc donar suport a determinades polítiques. Hem d'afegir-nos a aquelles que promoguin la unió social.'\n'Amb Guanyem hi ha una plena identificació. Nosaltres som federalistes i la CUP és independentista, però hi tenim molts punts en comú i segur que podem treballar plegats en alguns temes.'\n'En municipis com Sant Cugat els Cercles Podem aporten una radicalitat a l'hora de reinventar la política, l'aprenentatge dels errors que han comès els partits tradicionals i la possibilitat de superar les limitacions del 15M.'\n'Hi ha una part de la ciutadania que mostra cert cansament sobre l'independentisme. Fa molts anys que parlem de la construcció nacional. És lògic perquè es va solucionar malament.'\n'Crec que hi ha molta gent que vol anar més enllà de l'independentisme. Si no, no s'explicaria la presència de Podem aquí a Catalunya.'\nQuina relació hi ha entre l'haiku i la cuina?\nMonedero, durant l'entrevista


Exceptuant ‘Los asesinos de la luna de miel’, els anuncis de contactes encara no han servit per parir cap obra mestra digna de menció. Potser perquè són carn de comèdia romàntica, un gènere al qual li costa aixecar-se amb el peu esquerre i deixar-nos bocabadats. S’ha d’agrair, doncs, que Derek Connolly, exbecari del ‘Saturday night live’, es fixés en una petició d’auxili que es va convertir en fenomen viral gràcies a la seva natural, ingènua excentricitat. ‘Seguridad no garantizada’ es pregunta qui és capaç de publicar un anunci seriós demanant parella per emprendre un viatge en el temps. La resposta òbvia seria un boig. La menys òbvia, un cor solitari.\nEl principal interès del film és que, durant bona part del metratge, no saps per on anirà. I mentrestant aconsegueix que dues persones traumatitzades s’enamorin (una versió de ‘La part positiva de les coses’ en clau ciència-ficció lo-fi?), que la seva improbable història d’amor sembli autèntica i que, en un rampell melancòlic, el que semblava el dolent –el periodista cínic i masclista que s’emporta dos becaris per investigar qui és aquest H.G. Wells de pa sucat amb oli– també demostri que té una ferida del passat per curar. Això sí, la filiació amb la poètica del ‘mumblecore’ –el protagonista és Mark Duplass, un dels líders més visibles d’aquest moviment indie– ens fa esperar una pel·lícula més crua, amb menys correcció televisiva en les seves formes, i el gir final és discutible, perquè no acabes de saber si vol adaptar-se a la dictadura del happy end o si vol deixar amb dos pams de nas tots els que creien que el debutant Colin Trevorrow s’atreviria a volar sense cinturó de seguretat.


El Consell d'Administració de la Societat General d'Aigües de Barcelona (SGAB), matriu del grup AGBAR, ha decidit fixar de nou la seva seu social a Barcelona per l'actual estabilitat econòmica, segons ha informat aquest dimarts en un comunicat.\nEl restaurant 'El Pòsit del Serrallo' guanya el segell blau d'Agbar\nL'empresa va decidir traslladar de forma temporal la seva seu social a Madrid el 7 d'octubre del 2017, a causa del context polític a Catalunya, per "preservar la seguretat jurídica dels inversors i la protecció dels interessos dels seus treballadors, clients i proveïdors ".\n"L'estabilitat econòmica ha propiciat que el consell d'administració d'Agbar s'hagi decidit a adoptar aquesta mesura", detalla el comunicat.\nLa companyia ha assegurat que el canvi del domicili social no ha tingut afectació en el servei prestat als clients ni ha afectat les inversions planificades, que s'han executat en els terminis previstos.\nAgbar ha precisat que és accionista de diverses operadores del cicle integral de l'aigua a Catalunya, que durant aquest període han mantingut la seva seu social a Catalunya.


Núria Vallès: 'Sabem que el cost social de tancar les escoles ha estat altíssim i pot tenir greus conseqüències'\tNúria Vallès: 'Sabem que el cost social de tancar les escoles ha estat altíssim i pot tenir greus conseqüències'\nEls alumnes de fora del Segrià podran anar a Lleida a fer la selectivitat\tEls alumnes de fora del Segrià podran anar a Lleida a fer la selectivitat\nBargalló anuncia el rescat de les llars d'infants privades amb una partida de nou milions d'euros\tBargalló anuncia el rescat de les llars d'infants privades amb una partida de nou milions d'euros\nUSTEC i CCOO veuen improvisades i temeràries les mesures per al curs 2020-21\tUSTEC i CCOO veuen improvisades i temeràries les mesures per al curs 2020-21\nBargalló descarta de desdoblar classes i proposa 'grups estables' d'entre 15 i 22 alumnes\tBargalló descarta de desdoblar classes i proposa 'grups estables' d'entre 15 i 22 alumnes\nLa gravetat de l’escletxa digital a l’ensenyament: l’exemple del Baix Llobregat\nHo denuncia l'assemblea de docents de l'Institut Neus Català del barri de Sant Ildefons de Cornellà\nLa crisi de coronavirus ha posat en evidència les mancances del sistema educatiu. L’escletxa digital ha aflorat allà on tothom sabia que hi era. Qui ho podia resoldre no ho va encarar com a prioritat i moltes famílies en una situació de vulnerabilitat no l’han poguda esquivar. Se l’han trobada de cara. La conseqüència ha estat que molts alumnes han quedat desatesos educativament malgrat els esforços i l’interès dels professors.\nUn exemple d’allò que ha passat a molts indrets del país el trobem al barri de Sant Ildefons de Cornellà, concretament a l’Institut Neus Català –rebatejat així fa poc, gràcies a un procés de canvi de nom amb una elevada participació dels alumnes. L’equip docent mira de convertir aquest centre d’ensenyament secundari d’alta complexitat de categoria B en quelcom més que un centre educatiu, en un espai on afavorir al màxim la integració dels nouvinguts, una tasca que es fa a tot arreu del país, però que és especialment complicada en centres amb percentatges tan alts d’immigració i matrícula oberta. Són la realitat d’una Catalunya que no es mostra gaire sovint com a típica.\nEls professors de l’Institut Neus Català han volgut saber què ha passat durant aquests mesos de confinament, per poder netejar millor les ferides, causades per les mancances. Per això han fet una assemblea telemàtica. I s’han trobat una realitat més preocupant del que es podia suposar.\nQüestions que en principi eren fàcils de resoldre, com ara l’arribada dels ordinadors a les cases on no n’hi havia, no ho han estat gens. Fins el 18 de maig, no fa ni deu dies, algunes famílies no van començar a rebre els ordinadors. Un altre entrebanc seriós ha estat la connexió a internet promesa per l’administració. A hores d’ara, els professors no tenen cap garantia que molts alumnes hagin tingut connexió.\nEls docents han recollit les dades dels alumnes i de més centres de Cornellà i de tot el Baix Llobregat. I, extraoficialment, han pogut confirmar que la setmana passada dos terços dels ordinadors i de les connexions a internet promesos no havien arribat als alumnes dels centres de la comarca, tot i que feia quaranta dies que l’administració havia anunciat que començava a distribuir-los. Això vol dir que més de mil alumnes del Baix Llobregat no han pogut seguir el tercer trimestre.\nEsteve Costa, professor de l’àrea de ciències socials de l’Institut Neus Català, ho explica així: ‘En circumstàncies normals, la docència com a tal hauria acabat el 5 de juny, que seria el darrer dia en què impartiríem continguts; després vindria tot el procés de recuperacions i més activitats. Per tant, tenim alumnes que només podran continuar les dues darreres setmanes del curs o ni tan sols això. I hem de tenir en compte que són famílies desfavorides, moltes sense internet a casa i, fins i tot, sense ordinador.’\nPerquè ens en fem una idea, Costa hauria hagut de connectar-se habitualment amb una seixantena d’alumnes, però només ha pogut tenir contacte regular amb menys de quaranta. ‘Hi ha estudiants molt voluntariosos, que fent autèntiques heroïcitats encara han pogut lliurar alguna cosa gràcies a les dades dels telèfons mòbils dels pares. Això ho han fet els alumnes més aplicats, però amb els més despenjats no hi ha hagut res a fer.’\nMés problemes socials\nL’accés a internet és tan sols un dels problemes que han hagut d’afrontar aquests docents. ‘Hem recollit totes les qüestions socials amb què ens hem trobat: hi ha dificultats per a accedir als aliments i també per a pagar el lloguer, perquè moltes famílies no tenen contractes d’arrendament al seu nom, són subarrendadors. Com a professors, i amb l’integrador del centre, hem batallat tant com hem pogut per derivar tots aquests casos a serveis socials i en fem un seguiment ben acurat, juntament amb les orientadores del centre, però com a tutors no podem passar per alt aquestes situacions. A més a més, en alguns casos se’ns ha ajuntat la pandèmia i el Ramadà i una situació de molta vulnerabilitat que ha fet que molts alumnes hagin quedat desconnectats.’\nEn el comunicat que han fet els professors també han volgut deixar constància de la injustícia que implica la situació: ‘Els darrers dies, el repartiment sembla que s’ha accelerat, però el curs lectiu acaba el 5 de juny. Tenim clar que, tal com marca el Departament d’Educació, cap alumne no suspendrà el curs per això en cap cas, però trobem que és molt injust que tot plegat s’hagi gestionat tan malament.’\nLes matriculacions del curs 2020-2021 també són un maldecap\nLa manca d’accés a internet també preocupa molt amb vista al curs vinent. Segons els professors, moltes famílies sense accés a internet s’han preocupat per les matriculacions per al curs vinent, sobretot dels alumnes de quart d’ESO, que acaben cicle. ‘En molts casos, volen entrar a fer cicles formatius, on les places públiques són limitades.’\nL’assemblea de professors creu que seria interessant que la Generalitat, en un acte de transparència, mostrés dades sobre les dates en què es van lliurar els equipaments a les famílies, i en quines zones i a quin ritme s’ha anat fent el repartiment: ‘Sabem que el repartiment s’ha gestionat per un acord contractual en vigor entre el Centre de Telecomunicacions i Tecnologies de la Informació (CTTI) i Telefònica. La sensació que tenim és que no ha funcionat bé en una part important dels instituts del Baix Llobregat. Potser per a Telefònica l’alumnat vulnerable dels centres d’ensenyament públic de Catalunya no és cap prioritat, ni els representa un percentatge gaire important de l’activitat econòmica lligada a la Generalitat, però haurien de repensar-ho i, conjuntament amb el CTTI, haurien de tenir la cobertura als centres públics i els seus alumnes com una de les prioritats principals per al futur.’\nEsteve Costa diu que encara que els docents hagin fet tant com han pogut –trucades amb els mòbils particulars, classes amb els equipaments que tenien a casa, sovint limitats per a segons quin programari–, és difícil de millorar la situació dels alumnes perquè qualsevol contratemps fa que tot l’esforç se’n vagi en orris. Molts alumnes tenen poc suport a casa perquè els pares dediquen tot el seu temps a tirar endavant econòmicament la família i no poden ajudar els fills. Costa explica que sovint es troben amb mares molt sacrificades que, totes soles, quan acaben la jornada laboral, fan tant com poden per ajudar els fills a continuar amb els estudis i més, però amb això no n’hi ha prou.’\nL’Institut Neus Català és un centre que funciona per projectes i la distància física que haurà d’imperar el curs que ve també obligarà a fer canvis: ‘Bé, les noves tecnologies hi poden ajudar, els alumnes poden fer vídeos i presentacions virtuals, sempre que en tinguin les eines’, afegeix Costa.\nI per això els docents mostren tot un seguit de dubtes sobre el curs vinent: ‘Tindran accés a internet tots els nostres alumnes? Què passarà després, si aquests ajuts són un préstec per al període de confinament? Els alumnes tornaran a quedar sense connectivitat? Si finalment el curs vinent s’ha de tornar a aplicar docència a distància, quines mesures hi ha previstes per a pal·liar la bretxa digital? Hi haurà algun bo social o ajut per a famílies sense recursos per a tenir un accés a internet i dispositius de qualitat? El professorat continuarà depenent exclusivament d’internet i l’ordinador de casa seva per a fer la seva feina?’\nSón tot d’interrogants de primer ordre que han fet que els professors d’aquest institut s’hagin aplegat per dir prou i per denunciar una situació que discrimina molt les famílies més desafavorides del país, les que normalment no surten en cap gag del ‘Polònia’, els barris que habitualment només apareixen en negatiu als mitjans. ‘Aquí hi ha nois i famílies que fan molts esforços per a no quedar despenjats i no els han ajudat, i també n’hi ha que directament han vist que era impossible de seguir les classes i s’han deixat anar’, diu Costa.\nEls docents de l’assemblea conclouen: ‘Sabem que és una situació complicada, però creiem necessari que es revisin les actuacions que no han funcionat bé, que s’aprengui dels errors i es rectifiqui. Hi va el futur dels nostres joves i de l’ensenyament públic.’


El Centre Sanitari del Solsonès reforça les mesures d'accés i reorganitza el funcionament - Regió7\nEl Centre Sanitari del Solsonès reforça les mesures d'accés i reorganitza el funcionament\nPersonal del centre prendrà la temperatura abans de l'accés al recinte i recomanarà l'ús de mascaretes\n28·05·20 | 20:17\nEl Centre Sanitari del Solsonès ha extremat les mesures en el control d'accés i el l'organització per tal que el risc de contagi es minimitzi. L'ens pren aquesta decisió recordant a la població que "el risc d'un rebrot és real, tal i com s'ha demostrat en altres indrets de Catalunya". Accés amb restriccions\nEl Centre Sanitari està destinant personal, que s'ubicarà a l'entrada del recinte, amb l'objectiu que els usuaris que hi vulguin accedir, adoptin una sèrie de mesures de protecció i prevenció. En primer lloc, en el mateix punt d'accés al Centre, es prendrà la temperatura corporal als usuaris i se'ls aconsellarà posar-se la mascareta per tal de poder tenir accés. A més a més, se'ls proporcionarà hidrogel per les mans i uns guants que hauran de mantenir posats mentre romanguin a les dependències. Llevat de casos urgents, els usuaris per visitar-se, hauran d'haver concertat la cita amb antelació telefònicament o telemàticament; sense cita prèvia no s'hi podrà accedir.\nReorganització del servei\nA més del control d'accessos, des de la direcció mèdica s'ha treballat en la reorganització dels diversos serveis. Els horaris de les cites queden determinats cada trenta minuts, i des del Centre Sanitari es demana puntualitat màxima. Entre visita i visita, els facultatius faran trucades telefòniques a usuaris per fer-ne el seguiment.\nEspecialistes a partir de l'1 de juny\nLes consultes es reprendran a partir de l'1 de juny. Seran els mateixos especialistes els qui gestionaran la seva agenda, per la qual cosa s'informa als usuaris que, seran els facultatius, qui es posaran en contacte amb els pacients. Finalment, la direcció mèdica del Centre Sanitari vol reiterar que "no s'acudeixi al Centre si no és imprescindible", i demana ser el màxim d'escrupolosos amb els horaris i les mesures de seguretat, a la vegada que reitera la crida a la prudència i a no abaixar la guàrdia.


Slow Food Barcelona - Annex\nXerrades i Sensibilització\nRestaurants Slow Food\n"L’Arca del Gust és un catàleg format pel conjunt de sabors, textures i aromes que des de diferents racons del món s’estan recuperant"\nAquest document informatiu podeu incloure’l a la carta, a la vostra web o en el lloc visible que més us convingui. Acabes d’arribar a un restaurant Km0 d’Slow Food… saps què vol dir?\nDoncs que en el nostre restaurant es cuinen plats de Km0 en els quals prioritzem la pagesia propera i ecològica, emprem aliments de temporada, evitem l’ús de transgènics, recuperem productes de l’Arca del Gust i dels Baluards d’Slow Food, i cuinem peix capturat de forma sostenible. Cuinem des del cor i treballem amb aliments de màxima qualitat compartint el nostre coneixement amb altres restaurants Km0 per millorar el vincle entre la terra i la gastronomia local. Ens agrada cuinar, i ens agrada que els nostres clients rebin a la taula el que nosaltres estimem a la cuina.\nQuè és Slow Food?\nSlow Food és una associació eco-gastronòmica sense ànim de lucre fundada el 1989, actualment representada a 122 països diferents. Neix per fomentar una cultura gastronòmica basada en els aliments bons, nets i justos. Els cuiners d’Slow Food ens hem unit amb la xarxa mundial Terra Madre per crear un model alternatiu de producció i consum d’aliments. Treballem amb la pagesia propera i oferim la màxima qualitat als nostres clients.\nQuè és un plat Km0?\nUn plat és considerat Km0 quan la major part dels seus ingredients que el componen es compren directament a la pagesia local situada a menys de 100km. Han de ser majoritàriament ecològics o pertànyer a l’Arca del Gust o a un Baluard d’Slow Food. No es permet l’ús d’aliments transgènics, ni de peix en perill d’extinció\nQuè és l’Arca del Gust?\nL’Arca del Gust és un catàleg format pel conjunt de sabors, textures i aromes que des de diferents racons del món s’estan recuperant. Els socis d’Slow Food inclouen a l’Arca del Gust productes oblidats per tal de poder-los recuperar i tornar a cuinar. Trobaràs varietats tradicionals d’hortalisses i fruites, cereals que gairebé havien desaparegut, mètodes d’elaboració ancestrals, races animals, etc.\nUn Baluard és un projecte local que neix per donar suport a la pagesia tradicional i de petita escala per recuperar productes de varietat antigues en risc de desaparició. S’impulsa des del mateix territori on es troba l’aliment i té per objectiu fomentar-ne la producció i el consum. Cuinant aliments dels Baluards n’estem enfortint la recuperació i la coneixença.\nQuè és la pesca sostenible?\nPescar de manera sostenible vol dir que les arts que s’empren per capturar els peixos són respectuoses amb l’entorn i amb totes les varietats de peix que són capturades. Per exemple, no es pesquen espècies en perill d’extinció com, la tonyina o el salmó; ni tampoc mides petites que malmetin la capacitat de reproducció de l’espècie. També és important que es facin servir totes les peces capturades i que es potencií l’ús de peixos locals respectant la seva temporalitat.\nTipologia de productes per als plats km 0 (agrupats per productors)\nCansaladers: producte ecològic sense additius.\nCompra directa a productors de fruita i verdura, amb certificat ecològic.\nFormatgers i altres productors làctics: ús de llets d’animals no transgènics, de ramat propi, que pasturin, que mengin productes ecològics. Slow Food aposta pels formatges de llet crua.\nForners: de farines ecològiques nacionals, varietats autòctones, varietats antigues de gra, llevat mare i, opcionalment receptes tradicionals de la zona.\nPescadors: els peixos hauran de procedir de pesques sostenibles (mirar les arts de pesca permeses i espècies en risc d’extinció no permeses als plats Km0).\nRamaders: producció ecològica i ramat propi. Amb certificació.\nViticultors i oleïcultors: producció respectuosa amb el medi ambient i ús de varietats autòctones.\nAltres: sal sense refinar; edulcorants ecològics; sucre, cafè i xocolata ecològic i/o de comerç just.\nAlguns exemples de plats hipotètics Km0:\nSofregit de tomàquet eco de proximitat, ceba de proximitat i calamar de pesca sostenible de la llotja propera /vedella ecològica de prox: Plat Km 0.\nSofregit de tomàquet eco de proximitat, ceba de proximitat i ovella ripollesa de Mas Marcè: Plat Km0 i amb simbolet cargolet.\nUna llesca de pa amb tomàquet que compleixi amb la tipologia de producte de Km0 indicada (farines ecològiques de proximitat, llevat mare, tomàquet eco local, oli local eco i sal (eco o de l’Arca del Gust)) podria ser un plat Km0.\nVols ser xef Slow Food Km0?\nLa Guia Slow Food\nAlmanaque Slow Food